
Shpallje kërkesë për shpronësim publik

Ministria e Punëve Publike, Transportit dhe Telekomunikacionit shpall kërkesën për shpronësim për interes publik, të pasurive të paluajtshme, pronë private (objekte, pjesa e dytë), që preken nga ndërtimi i segmentit rrugor “Rrëshen-Kalimash”.
Subjekti kërkues i këtij objekti është Drejtoria e Përgjithshme e Rrugëve. Me anë të këtij publikimi në shtyp kërkojmë të vëmë në dijeni personat të cilët preken nga ky shpronësim. Vënia në dijeni konsiston në masën e vlerësimit të llogaritur nga Komisioni i Posaçëm i Shpronësimit pranë Ministrisë së Punëve Publike, Transportit dhe Telekomunikacionit, për pronarët sipas listës emërore bashkëlidhur.
Pronarët që kanë emrat në listën emërore dhe personat e tretë, brenda 15 ditëve nga plotësimi i këtij afati për publikim, kanë të drejtë të paraqesin pretendimet e tyre, të shoqëruara me dokumentet përkatëse në Ministrinë kompetente (Ministria e Punëve Publike, Transportit dhe Telekomunikacionit).
Për të gjithë pronarët që në kolonën shënime në tabelën e publikuar, është bërë shënimi “proces regjistrimi dhe proces verifikimi”, do të kryhen verifikime në përfundim të procesit të regjistrimit nëse përputhen titujt e pronësisë, si dhe nëse përputhen sipërfaqet me të dhënat në dokumentacionin e pronësisë (certifikatë, kartelë pasurie dhe hartë treguese), pra iu bëjmë me dije se në përfundim të procesit të regjistrimit mund të ketë ndryshime në emra dhe vlerë sipas të dhënave ligjore, që do të rezultojnë në dokumentacionin e pronësisë.
Për pronarët që është bërë shënimi “Ripublikim”, ka ndryshuar vlera e shpronësimit për objektet, si rezultat i riverifikimeve të kryera nga grupi i punës në terren.
Pronarët do të kompensohen për efekt shpronësimi, pas miratimit të kërkesës për shpronësim nga Këshilli i Ministrave, në përputhje me të dhënat që do të rezultojnë në dokumentacionin e pronësisë, i cili do të paraqitet pranë Drejtorisë së Përgjithshme të Rrugëve. (Subjekti kërkues në bazë të ligjit nr.8561, datë 22.12.1999 “Për shpronësimin dhe marrjen në përdorim të përkohshëm, të pasurisë pronë private për interes publik”).
Vlera totale e këtij shpronësimi është 122 235 961 (njëqind e njëzet e dy milionë e dyqind e tridhjetë e pesë mijë e nëntëqind e gjashtëdhjetë e një) lekë.

